हाइलाइट्स
- 31 अक्टूबर को प्रियंका गांधी की गोरखपुर में रैली
- प्रतिज्ञा यात्रा के साथ प्रतिज्ञा रैली में गरजेंगी प्रियंका गांधी
- प्रियंका आठ प्रतिज्ञाएं जनता के सामने रखेंगी
- 8230005000 पर जनता से मिस्ड कॉल देने की अपील की गई है
प्रतिज्ञा यात्राओं के साथ ही कांग्रेस प्रतिज्ञा रैली भी करेगी। कांग्रेस महासचिव प्रियंका गांधी वाड्रा ने जनता के बीच इसकी घोषणा के लिए यूपी के मुख्यमंत्री योगी आदित्यनाथ का गृह जनपद गोरखपुर चुना है। यहां के चंपा देवी पार्क में प्रियंका 31 अक्टूबर को रैली करेंगी।
पहले प्रधानमंत्री नरेंद्र मोदी के संसदीय क्षेत्र वाराणसी से प्रतिज्ञा रैली शुरू करने की तैयारी थी। हालांकि, लखीमपुर की घटना के बाद इसे किसान रैली में बदल दिया गया था।
अलग संदेश दे सकती हैं प्रियंका
अब यूपी विधानसभा चुनाव में जाने से पहले जन समर्थन जुटाने और कांग्रेस का विजन बताने के लिए चल रही प्रतिज्ञा यात्रा की पहली रैली गोरखपुर में होगी। इस दौरान प्रियंका आठ प्रतिज्ञाएं जनता के सामने रखेंगी। यूं तो पहले ही प्रियंका इनके बारे में साफ कर चुकी हैं और यही प्रतिज्ञाएं जनता के बीच पहुंचाने के लिए यात्रा चल रही है। हालांकि, प्रियंका योगी के गढ़ में जब इन प्रतिज्ञाओं को दोहराएंगी, तो इसका अलग संदेश जाने की उम्मीद है।
1991 में राजीव गांधी ने की थी रैली
कांग्रेस के वरिष्ठ नेता सिद्धार्थप्रिय श्रीवास्तव बताते हैं कि गोरखपुर में पिछली बार गांधी परिवार से राजीव गांधी ने मई 1991 में रैली की थी। मुख्यमंत्री के गृह जनपद में जनता से सीधा संवाद कांग्रेस की ताकत को दिखाने और कांग्रेस के पक्ष में माहौल बताने जैसा होगा। प्रतिज्ञा रैली से जुड़ने के लिए कांग्रेस ने एक नंबर भी जारी किया है। 8230005000 पर जनता से मिस्ड कॉल देने की अपील की गई है।
भूपेश बघेल ने लिया तैयारियों का जायजा
यूपी विधानसभा चुनाव के प्रभारी और छत्तीसगढ़ के मुख्यमंत्री भूपेश बघेल ने बीते दो दिनों में रैली की तैयारियों का जायजा लिया। बघेल सोमवार से ही यूपी दौरे पर थे। कार्यक्रम की अंतिम रूपरेखा और वहां होने वाली जुटान की नीति के संबंध में जानकारी लेने के बाद बघेल मंगलवार शाम को लौट गए।
वादों से प्रभावित है जनता - कांग्रेस
प्रदेश कांग्रेस प्रवक्ता संजय सिंह ने कहा कि जिस तरह के वादे चुनाव में जाने के पहले जनता से कांग्रेस ने किए हैं, उससे जनता उत्साहित और प्रभावित है। इसका असर कांग्रेस की प्रतिज्ञा यात्रा को लेकर दिख रहा है। महिलाओं, छात्राओं, बेरोजगारों और किसानों के लिए कांग्रेस ने वादे किए हैं।
वहीं, पूर्वांचल अवध यात्रा मंगलवार को मां विंध्यवासिनी के दर्शन से शुरू हुई। पूर्व सांसद प्रमोद तिवारी, पूर्व सांसद राजेश मिश्र, पूर्व विधायक अजय राय, विधायक दीपक सिंह, पूर्व विधायक नदीम जावेद, भगवती चौधरी, सुधा राय, सेवादल के चेयरमैन प्रमोद पांडेय समेत अन्य ने मां विंध्यवासिनी के दर्शन किए और फिर यात्रा मेजा समेत अन्य जगहों पर गई।